Jyri Aalto

Jyri Tapani Aalto (s. 11. heinäkuuta 1969 Helsinki) on suomalainen entinen sulkapalloilija.

Aalto eteni MM-kisoissa 1995 kaksinpelissä kolmannelle kierrokselle ja oli sekanelinpelissä Nina Sarneston kanssa toisella kierroksella. Hän putosi seuraavana vuonna EM-kilpailuissa toisen ottelunsa jälkeen. Aalto hävisi vuoden 1999 MM-kisoissa kolmannen ottelunsa Japanin Keita Masudalle ja oli Sydneyn olympialaisissa 2000 jaetulla 17. tilalla pudottuaan toisella kierroksella. Vuonna 2000 Aalto voitti Kanadan kansainvälisen turnauksen. Hän kilpaili vuoteen 2004 saakka osallistuen vielä muun muassa MM-kisoihin 2001.

Aalto on toiminut oman peliuransa jälkeen Suomen maajoukkueen valmentajana. Vuodesta 2019 Jyri Aalto on valmentanut U15-liittoryhmää, jossa on Suomen alle 15-vuotiaiden parhaat juniorit.

Lähteet 

Suomalaiset sulkapalloilijat
Vuonna 1969 syntyneet
Elävät henkilöt